钦定古今图书集成/方舆汇编/职方典/第1132卷 > 《石榴花塔碑记》黄一道
## 钦定古今图书集成/方舆汇编/职方典/第1132卷 > 《石榴花塔碑记》黄一道

按《志》，孝妇，宋人，失其名氏，事姑至孝，常杀鸡为馔，姑
食而死。姑女讼妇毒姑，无以自明。临刑，乃折石榴花
一枝，仰天祝曰：“妾果毒姑，此花即枯。若枉妾命，此花
复生。”后花果生，时人哀之，谓天彰其冤，立塔于侧，以
纪其事。岁久塔废，将遂湮没。今上龙飞第一春，予奉
敕董储汉阳，同年朱子宜侍御为予道之，惟草木无
知者也。雷阳之竹与兹花若解人意焉。盖忠孝之心，
通于神明，有默相之者矣。莱公心事如天日，人得而
知者，独死于奸邪。孝妇之冤，弗白于人，而白于天，皆
命也。予以是可以励人心而儆司刑者。爰命有司，伐
石以志之。